SA-ner wat in Hawaii geskiet is, se oorskot Saterdag hier | Netwerk24
Deur Susan Cilliers 01 Mei 2021 10:36
Lindani Myeni (29) se familie was vroeg Saterdagoggend reeds op die O.R. Tambo-lughawe in Johannesburg waar sy oorskot na verwagting teen 10:30 uit die VSA sal aankom.
Hy is sowat twee weke gelede doodgeskiet toe die Honolulu-polisie in Hawaii na 'n rooftog ontbied is.
Lindani Myeni en sy vrou, Lindsay.
Lindelani Mmambo, wat in die premierskantoor in KwaZulu-Natal werk, het Saterdagoggend gesê die regering ondersteun die familie en dat hy saam met hulle by die lughawe is.
"Ons beplan 'n kort diens vir Lindani by die lughawe kort nadat sy lyk aangekom het. Sy oorskot sal 13:00 met 'n vlug na KwaZulu-Natal vertrek, waarna dit na Myeni se tuisdorp naby Richardsbaai geneem sal word."
Myeni sal begrafnis sal na verwagting teen einde volgende daar gehou word.
Lindsay Myeni, Lindani se vrou, het die afgelope week aan joernaliste by die Uniegebou in Pretoria gesê hulle het nog baie vrae, berig Brümilda Swartbooi. Die egpaar het twee jong kinders, Nsizwakayise (1) en Nandi (vyf maande).
Myeni het in Januarie vanjaar na Hawaii verhuis. Lindsay is 'n Amerikaanse burger. Myeni is geskiet nadat die polisie na 'n huisrooftog ontbied is. Hulle het glo gedink hy is 'n inbreker en hulself na bewering nie geïdentifiseer toe hulle Myeni in hegtenis wou neem nie. 'n Geveg het toe uitgebreek. Myeni is met 'n skokstok geskok voordat hulle hom geskiet het.
Die polisie-owerheid in Honolulu het die drie polisielede wat by Myeni se dood betrokke was, verdedig en gesê dat hulle vir hul lewe baklei het.
Myeni se weduwee sê dis onsin dat hy ingebreek het. Lindsay sê die familie dagvaar tans die stad Honolulu. Die polisielede het glo nie hulself geïdentifiseer nie en ligte is in Lindani se gesig geskyn.